REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/336-13

4. decembar 2014. godine

B e o g r a d

ZAPISNIK

13. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 3. DECEMBRA 2014. GODINE

Na osnovu člana 70. a u vezi sa članom 44. Poslovnika Narodne skupštine Odbor za obrazovanje, nauku, tehnološki razvoj i informatičko društvo održao je sednicu zajedno sa Odborom za rad, socijalna pitanja, društvenu uključenost i smanjenje siromaštva.

Sednica je počela u 10,30 časova.

Sednicom je predsedavala mr Aleksandra Jerkov, predsednica Odbora.

Sednici su prisustvovali članovi Odbora: Mileta Poskurica, Marko Atlagić, Irena Aleksić, Ljubiša Stojmirović, Vladimir Orlić, Nevenka Milošević, Jelisaveta Veljković, Ninoslav Stojadinović, Milena Bićanin, Olena Papuga.

Sednici Odbora nisu prisustvovali sledeći članovi Odbora: Milan Knežević, Nebojša Petrović, Anamarija Viček, Žarko Obradović, Dijana Vukomanović i Riza Halimi.

Sednici Odbora prisustvovali su zamenici članova Odbora: Biljana Ilić Stošić, Gordana Topić i Sabina Dazdarević.

Pored članova Odbora, sednici su prisustvovali i Slobodan Stupar, pomoćnik ministra u Ministarstvu prosvete, nauke i tehnološkog razvoja, Vladimir Pešić, pomoćnik ministra u Ministarstvu za rad, zapošljavanje, boračka i socijalna pitanja, Mirjana Vesović, načelnik u Ministarstvu prosvete, nauke i tehnološkog razvoja, Biljana Lajović, ispred Ministarstva prosvete, nauke i tehnološkog razvoja, Mirjana Maksimović, zamenik menadžera u Timu za socijalno uključivanje i smanjenje siromaštva Vlade, Tamara Skroza, novinar nedeljnika Vreme, Dragana Joksimović, ispred Saveza distrofičara Srbije, Milan Stošić, predsednik Saveza slepih Srbije, Jelena Stojanović, potpredsednica Saveza slepih Srbije, Dragiša Drobnjak, pravni savetnik u Savezu slepih Srbije, Svetlana Vlahović, sekretar Saveza Nacionalne organizacije osoba sa invaliditetom Srbije (MNRO), Nevenka Rašić, ispred Društva multiple skleroze, Vesna Savić, ispred Društva multiple skleroze, Jovan Bogdanović, društvo za pomoć osobama sa daunovim sindromom Srbije, Gordana Rajkov, predsednica predsedništva Centra za samostalni život osoba sa invaliditetom Srbije, Zoltan Moldvai, predsednik Saveza organizacija amputiraca Srbije, Stevan Markov, potpredsednik Saveza organizacija amputiraca Srbije, Mihajlo Pajević, Bojana Babić, Momčilo Stojanović, Milena Stojanović, Mile Crevar, Marina Nikolić, Snežana Milivojević, Božica Nikolić, Ljubinka Borizovski, Slaviša Šušanj i Dragana Joksimović, ispred Nacionalne organizacije osoba sa invaliditetom Srbije.

Na početku rada akademik Ninoslav Stojadinović, potpredsednik Narodne skupštine izrazio je zadovoljstvo što ispred Narodne skupštine može da se obrati učesnicima u radu sednice. Međunarodni dan osoba sa invaliditetom, kako je rekao, obeležava se 3. decembra širom sveta od 1992. godine, kada je Generalna skupština Ujedinjenih nacija usvojila Rezoluciju kojom se sve zemlje pozivaju na obeležavanje tog dana s ciljem da se: promoviše razumevanje pitanja invalidnosti, mobiliše što veći stepen podrške, unapredi i omogući osobama sa invaliditetom ravnopravno učešće u društvu i jednako uživanje ljudskih prava.

Narodna skupština kao najviše predstavničko telo i nosilac ustavotvorne i zakonodavne vlasti u Republici Srbiji, kroz delovanje svojih radnih tela – odbora, pruža punu podršku osobama sa ivaliditetom pokušavajući da njihov položaj što je moguće više učini boljim.

Podsetio je takođe, da se u Narodnoj skupštini Međunarodni dan osoba sa invaliditetom obeležava počev od 2007. godine na različite načine. Ove godine naglasak je stavljen na Održivi razvoj i tehnološka obećanja u službi ostvarivanja ljudskih prava osoba sa invalididtetom.Kroz ljudsku istoriju, tehnologija je uvek imala uticaj na način i kvalitet ljudskog života. Tehnološka revolucija uvela je novo doba tehnologije koja je značajno pomogla pristup dobrima i uslugama i podigla standarde života ljudi širom sveta. Brzina razmene informacija i komunikacione tehnologije značajno utiču na ostvarivanje ljudskih prava, povezanost ljudi, kvalitet i efikasnost obavljanja njihovog posla. Nažalost, nemaju svi ljudi jednaku benefit od napretka tehnologije i pogodnosti koje ona pruža. Zato je naš zajednički cilj, društva uopšte kao i ova dva Odbora (Odbora za rad, socijalna pitanja, društvenu uključenost i smanjenje siromaštva i Odbora za obrazovanje, nauku, tehnološki razvoj i informatičko društvo) da prateći moderna tehnološka dostignuća u zemlji i svetu u budućnosti stvorimo optimalne uslove za razvoj i ostvarivanje ljudskih prava osoba sa invaliditetom u Republici Srbiji.

Na kraju pozdravne reči, akademik Ninosla Stojadinović, potpredsednik Narodne skupštine izrazio je nadu da će ova današnja zajednička sednica biti uspešna i poželeo je srećan rad svim učesnicima.

Na predlog predsednice Odbora, usvojen je sledeći:

D n e v n i r e d

1**. Održivi razvoj i tehnološka obećanja u službi ostvarivanja ljudskih prava osoba sa invaliditetom.**

Vesna Rakonjac, predsednica Odbora za rad, socijalna pitanja, društvenu uključenost i smanjenje siromaštva, je nakon što je pozdravila sve prisutne istakla značaj Međunarodnog dana osoba sa invalididtetom i navela da uopšte nije slučajno da se danas održava zajednička sednica Odbora za obrazovanje, nauku, tehnološki razvoj i informatičko društvo i Odbora za rad, socijalna pitanja, društvenu uključenost i smanjenje siromaštva imajući u vidu delokrug rada ova dva Odbora. Ubrzan tehnološki razvoj i nove informacione tehnologije iziskuju dodatno obrazovanje kako svih ljudi tako i osoba sa invaliditetom. Kao predsednica Odbora apelovala je na predsednike i drugih odbora Narodne skupštine (koji se u svom delokrugu rada bave pitanjima osoba sa invalididtetom) da utiču na predstavnike resornih ministarstva da ulože dodatni napor kako bi sve novine koje se odnose na ubrzan tehnološki razvoj i nove informacione tehnologije približili osobama sa invaliditetom i što ranije ih uključili u sistem obrazovanja. Na taj način stekli bi se uslovi da se osobe sa invaliditetom osposobe za obavljanje različitih poslova.

Aleksandra Jerkov, predsednica Odbora za obrazovanje, nauku, tehnološki razvoj i informatičko društvo, je na samom početku obraćanja izrazila uverenje da se svi mogu složiti da je za položaj osoba sa invaliditetom urađeno dosta kao i da to nije dovoljno. Narodna skupština je pre osam godina, kako je rekla, započela sa usvajanjem zakonodavnog okvira koji se odnosi na ustanovljavanje prava osoba sa invalididtetom i njihovu zaštitu međutim, to je svakako proces koji se nezaustavlja. Kada se govori o temi današnje sednice isto tako značajno je nekoliko dokumenata koji su usvojeni u prethodnom periodu od kojih je možda i najvažniji Smernice za izradu veb prezentacije organa državne uprave i organa teritorijalne autonomije koji veliki deo pažnje posvećuje pristupačnosti osoba sa invalididtetom tim prezentacijama. Kada je u pitanju obrazovni sistem istakla je da je to mesto na kom treba da počne naše shvatanje prava osoba sa invaliditetom, njihove uloge u društvu i našeg odnosa prema njima. Tu se postavlja nekoliko pitanja kao što su: da li su sve škole pristupačne osobama sa invaliditetom, kakav je njihov tretman, da li su svi udžbenici pristupačni osobama sa invaliditetom, kakva je svest ostalih đaka koji nemaju invaliditet o potrebama osoba sa invaliditetom. U pogledu zakonodavnog okvira navela je primer iz jedne Srbiji susedne zemlje (Hrvatske) kada su predstavnici Evropske komisije izrazili uverenje da se njegova suština odnosi na primenu. To je prema njenom mišljenju od izuzetnog značaja i za položaj osoba sa invaliditetom u Srbiji te je izrazila uverenje da će primena zakonodavnog okvira koji se odnosi na antidiskriminacione mere za zaštitu osoba sa invalididtetom biti uspešna.

Gordana Rajkov, predsednica predsedništva Centra za samostalni život osoba sa invaliditetom Srbije, se na početku svog izlaganja zahvalila predsednicama Odbora za obrazovanje, nauku, tehnološki razvoj i informatičko društvo i Odbora za rad, socijalna pitanja, društvenu uključenost i smanjenje siromaštva zbog toga što su imale razumevanja za organizovanje ove današnje zajedničke sednice. Posebno zadovoljstvo izrazila je zbog toga što se Međunarodni dan osoba sa invalididtetom održava po osmi put za redom u Narodnoj skupštini.

Prema njenom mišljenju za sam položaj osoba sa invaliditetom od velikog značaja je politička podrška pogotovu ako se ima u vidu mogućnost za donošenje zakona i kontrola njihove primene. Podsetila je prisutne da je prethodne 2013. godine inicirano osnivanje parlamentarne grupe koja bi se bavila pitanjem od značaja za osobe sa invaliditetom i izrazila uverenje da će ona nastaviti uspešno da se bavi pitanjem prava osoba sa invaliditetom.

Vladimir Pešić, pomoćnik ministra u Ministarstvu za rad, zapošljavanje, boračka i socijalna pitanja, je na početku svog izlaganja podsetio prisutne na zakonska rešenja koje ministarstvo priprema i koje će se uskoro naći u skupštinskoj proceduri. Na međunarodnom planu kako je rekao naš stručnjak, Damjan Tatić, reizabran je za člana Komiteta Ujedinjenih nacija, koji se bavi pitanjem osoba sa invalididtetom a što je od izuzetnog značaja za našu zemlju. Što se tiče zakona na čijoj izradi ministarstvo trenutno radi u pripremi su Predlog zakona o kretanju uz pomoć psa vodiča, koji je rađen u tesnoj saradnji sa Savezom slepih i Predlog zakona o upotrebi znakovnog jezika, koji je takođe, rađen u saradnji sa Savezom gluvih i nagluvih. U pogledu tačnog broja osoba sa invaliditetom u Republici Srbiji, nažalost ne postoji precizan podatak, kao što je slučaj i sa mnogim drugim zemljama. S tim u vezi, ministarstvo ulaže napore da se uskoro formira jedna baza podataka koja će sadržati sve organizacije osoba sa invaliditetom i njihovim članova. Informisao je prisutne da se ministarstvo tj. sektor u okviru ministarstva bavi razvojem usluga socijalne zaštite na lokalnom nivou u saradnji sa organizacijama osoba sa invaliditetom (za potrebe različitih konkursa za navedene namene za narednu 2015. godinu obezbeđeno je 223 000 000 dinara).

Takođe, je istako da je planu i priprema za izradu Zakona kojim će biti regulisana primena faksimila za osobe sa invaliditetom kao i izrada nove Strategije za unapređenje položaja osoba sa invalididtetom koja ističe krajem 2015. godine.

Slobodan Stupar, pomoćnik ministra u Ministarstvu prosvete, nauke i tehnološkog razvoja, informisao je sve prisutne da je ministarstvo obezbedilo sve zakonske uslove za rad škola i fakulteta kako bi se omogućilo učenje i studiranje na daljinu. Kako je naveo negde su zakonske norme zaživele a negde nažalost nisu. Ministarstvo u proteklih pet godina omogućuje studentima sa invalididtetom da mogu da se upisuju na fakultete iako su ispod rang liste u procentu do dva posto. Na nivou visokog obrazovanja manje više, kako je rekao sva literatura je dostupna osobama sa invaliditetom, kao i pristup internetu tj. komunikacija sa profesorima. Takođe, pristup zgradama fakulteta i škola uglavnom je upodobljen osobama sa invaliditetom kao i korišćenje lifta (tamo gde je to bilo izvodljivo). U pogledu smeštaja studenata sa hendikepom jedno od značajnih unapređenja predstavljaju bespovratne čip kartice sa kojima oni imaju pravo prolaza i pristupa restoranu i studentskom domu. Prilikom primene konkursa za smeštaj učenika i studenata sa invaliditetom i njihovu ishranu ostavlja se do 10 posto kapaciteta koji je za njih rezervisan. Prošle godine završena je kompletna restauracija Doma “Mika Mitrović”, koji je prilagođen za studente sa hendikepom a u izgradnji su i 14 objekata čija namena će biti prilagođena studentima sa hendikepom.

Jasna Plavšić, predstavnica Kancelarije za ljudska i manjinska prava, istakla je da je jedna od osnovnih nadležnosti Kancelarije praćenje primene Međunarodnih ugovora o ljudskim pravima koje je Republika Srbija ratifikovala. Od osam osnovnih međunarodnih ugovora o ljudskim pravima koji su ratifikovani od posebnog značaja je, kako je rekla, Konvencija o pravima osoba sa invaliditetom i prateći opcioni Protokol, koju je Srbija ratifikovala 2009. godine. Osnovni mehanizam za praćenje primene ovih ugovora je izveštavanje odnosno podnošenje inicijalnih i periodičnih izveštaja ugovornim telima Ujedinjenih nacija odnosno komitetima čiju pripremu i izradu koordinira Kancelarija za ljudska i manjinska prava. U skladu sa preuzetim obavezama Kancelarija je krajem 2012. godine dostavila Komitetu UN inicijalni izveštaj a krajem sledeće godine Komitet UN će dostaviti listu dodatnih pitanja našoj zemlji. Jedna od preporuka koju je Srbija dobila i koja je prihvaćena jeste uspostavljanje nacionalnog mehanizma za praćenje primene preporuka od strane Komiteta UN i preporuka iz uporednog periodičnog pregleda. S tim u vezi, obavestila je prisutne da će Kancelarija za ljudska i manjinska prava 10. decembra 2014. godine, kada se obeležava Međunarodni dan poštovanja ljudskih prava, uz podršku Delegacije Evropske unije, predstaviti tri nova mehanizma za praćenje stanja ljudskih prava u Republici Srbiji. U skladu sa svojim prioritetima koji se odnose na borbu protiv diskriminacije i stvaranje šire pozitivne slike o poštovanju prava osetljivih grupa Kancelarija za ljudska i manjinska prava je koordinirala procesom pripreme i izrade Strategije prevencije i zaštite od diskriminacije za period do 2018. godine čime je kompletiran nacionalni antidiskriminacioni okvir. Strategija predstavlja krovni dokument i posvećena je zaštiti devet osetljivih društvenih grupa koje su u riziku od višestruke diskriminacije. S tim u vezi, jedan segment Strategije posvećen je zaštiti osoba sa invaliditetom. Kako sama reč kaže Strategija sadrži strateške mere i pravce kojima će se kretati antidiskriminaciona politika u različitim oblastima a njihova operacionalizacija je sadržana u pratećem Akcionim planu za primenu Konvecije o prevenciji i zaštiti od diskriminacije. Akcionim planom za primenu strateškog dokumenta je definisana antidiskriminaciona Vladina politika do 2018. godine a predstavlja i usklađenost sa pozicijom države u susret sa pregovorima za poglavlja 23 i 24. Na kraju svog izlaganja istakla je i da je Kancelarija za ljudska i manjinska prava svesna uloge oranizacija civilnog društva, koje one imaju u borbi za zaštitu prava osoba sa invalididtetom, iste i uključila u izradu Strategije i Akcionog plana.

Ivanka Jovanović, izvršna direktorka Nacionalne organizacije osoba sa invalididtetom, se na početku svog izlaganja zahvalila Narodnoj skupštini koja po osmi put za redom obeležava Međunarodni dan osoba sa invaliditetom. Ona je istakla da je Nacionalna organizacija osoba sa invalididtetom krovna organizacija koja govori u ime 800 000 osoba sa invaliditetom koja je osnovana 2008. godine kao pravno lice u cilju da objedini potrebe i zaštiti interese osoba sa invalididtetom i organizacije koje ih predstavljaju. Misija Nacionalne organizacije osoba sa invaliditetom jeste povećane uključenosti osoba sa invaliditetom u život uz puno poštovanje njihovih prava. Da bi uspela da ostvari svoju Misiju za Nacionalnu organizaciju je od posebne važnosti zastupnički rad i s tim u vezi saradnja sa Narodnom skupštinom, njenim odborima i parlamentarnom grupom koja se bavi unapređenjem i zaštitom ljudskih prava osoba sa invalididtetom. Pored Narodne skupštine za Nacionalnu organizaciju osoba sa invaliditetom je od značaja i saradnja sa ministarstvima Vlade. Što se održivog razvoja i tehnoloških dostignuća konkretno tiče za Nacionalnu organizaciju osoba sa invaliditetom je važno da se ona posmatraju pre svega u kontekstu ljudskih prava osoba sa invaliditetom imajući u vidu da se njihovo uživanje ne može zamisliti bez istovremenog uvažavanja tehnološkog razvoja.

Nakon napred navedenih izlaganja u diskusiji su uzeli učešće i predstavnici organizacija koji zastupaju interese osoba sa invaliditetom koji su izrazili zadovoljstvo što se njihovi problemi tretiraju na odgovarajući način i što se Međunarodni dan osoba sa invaliditetom po osmi put za redom održava u Narodnoj skupštini. Konstatovali su takođe, da je u proteklom periodu dosta urađeno na unapređenju i zaštiti njihovih prava ali su pored toga istakli i odgovarajuće probleme sa kojima se susreću u svakodnevnom životu. Tako su npr. predstavnici organizacije gluvih i nagluvih kao ozbiljan problem istakli to što se u vezi nekih oblasti i društvenih događaja ne mogu na adekvatan način informisati imajući u vidu da vesti o njima nisu prilagođene gluvim i nagluvim osobama. Takođe, izneli su i odgovarajuće predloge za unapređenje i zaštitu prava osoba sa invaliditetom.

Na samom kraju, Aleksandra Jerkov, predsednica Odbora za obrazovanje, nauku, tehnološki razvoj i informatičko društvo zahvalila se svim učesnicima u radu zajedničke sednice Odbora za obrazovanje, nauku, tehnološki razvoj i informatičko društvo i Odbora za rad, socijalna pitanja, društvenu uključenost i smanjenje siromaštva zahvalila se svim učesnicima u radu i istakla da su članovi Odbora spremni da nastave dalju saradnju sa predstavnicima organizacija osoba sa invaliditetom na unapređenju i zaštiti prava osoba sa invaliditetom i čestitala im Međunarodni dan.

Sednica je završena u 12,25 časova.

SEKRETAR PREDSEDNICA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Dragomir Petković mr Aleksandra Jerkov